# Tënë amïdhiëëth ku dumuuk/kɔc tiɛ̈ɛ̈t nyïn (thɛ̈kɔ̈ndärï)

Kuɔɔny bï kɔc kor ya cɔk muk röt apieth në ɣän ke social media yiic

Yen athöör de nyuuth kënë abï gɛm në wël ke nyuuth ku jɔl ya kuɔɔny tënnë amïdhiëëth, dumuuk/kɔc tiɛ̈ɛ̈t nyïn ku jɔl ya bɛ̈iken ago kɔc kor kuɔny bïk ya ŋiɛ̈c rëër apieth të luui kek në social media yic.

## Kɔc kor nɔŋ run ke thukul ë thɛ̈kɔ̈ndärï ku tɛ̈nden në social media yic

Amïdhiëëth aye luɔi thiekic apɛi looi në kuɔny ë mïthken kor agokë ya ŋiɛ̈c rëër ëke piɔl gup në aliiric ku në ɣän ke social media yiic. Yïn lëu ba mïthku kony bïk pinynhomden de aliiric ya ŋic apieth ku ba keek piɔ̈ɔ̈c agokë kärɛc ye keek yök në aliiric ya gël. Yïn lëu ba lɔ në wɛbthaitic, wet ke pol/tuk, apps ku social media yic nëtök ku tääuë lööŋ ku akɛɛth.

Kuɔnydu ku nyuuth alëu bï mɛnhdu gäm ŋïc ben ya ŋiɛ̈c tak ku bï ya thiɛ̈cnë kuɔɔny të kɔɔr yen kek. Athiekic ëya ba ya rëër ke yï ŋic wël lɔŋë gël ëröt në aliiric.

Yïn lëu ba käjuëc kueen baŋë [lööŋ lik ke pial në aliiric](https://www.esafety.gov.au/parents/issues-and-advice/online-safety-basics) tënnë wɛbthait de eSafety Commissioner.

Yïn lëu ba piɛ̈c ëyadɛ̈ŋ në tɛ̈n de ɣän juëc ke social media, wet ke pol/tuk, apps ku ɣänken tënnë [anyuth ke pial në aliiric (eSafety Guide),](https://www.esafety.gov.au/key-topics/esafety-guide) agut cï wël kedhie ke tɛ̈n de apps, runkeen lik kɔɔr keek, tɛ̈n lëu bennë wël ke ŋɛk ya gël ku jɔl ya tɛ̈n bïn wël cï keek gɔ̈t në apps yiic ya luɛɛl biyic.

## Kuɔny në ɣän pieth yiic ku piɔlkë yiic në aliiric tënë mɛnhdu

Anɔŋ käjuëc ke kuɔɔny tɔ̈ ëke bï yïn yakuɔny ago mɛnhdu kony.

* Wɛbthait de [Akutnhom de eSafety Commissioner](https://www.esafety.gov.au/) ee gɛm në:
* [wɛbthait de amïdhiëëth](https://www.esafety.gov.au/parents) agut cï wël jam në [tɛ̈n bïn ya jam në wël riliic baŋë kä nuan kɔc](https://www.esafety.gov.au/parents/issues-and-advice/hard-to-have-conversations) cï mɛn de yaaŋ ë kɔc në aliiric ka vïdio de kɔc cï röt tääc.
* [amatmɛɛt ye keek looi aliiric](https://www.esafety.gov.au/parents/webinars) ago amïdhiëëth/dumuuk gäm ŋïc, tëët ku adit bï ya kony në pial ë guɔ̈p në ɣän ke aliiriic agut cï jɔ̈k de gël ëröt në aliiric ku jɔl ya kä bɔ̈ nhial ke teknologï.
* [bidioo cï keek juiir në määthic tënnë baai ku awarak nɔŋiic wël ke jiɛ̈ɛ̈m](https://www.esafety.gov.au/parents/resources/online-safety-for-every-family) cï keek juiir në thok wääciic ago paandu kuɔny bïk ya ŋiɛ̈c rëër apieth në ɣän ke aliiriic, göl de social media, pol pieth de aliiric ku jɔl ya yök ë kuɔny të cennë mɛnhdu yɔŋ në aliiric.
* [jiɛ̈ɛ̈m](https://www.esafety.gov.au/parents/issues-and-advice/grooming-or-unwanted-contact) de amïdhiëëth ago keek ya kuɔny bïk kä tɔ̈ në aliiric ya ŋiɛ̈c cɔ̈kpiny cï mɛn de toocë thurat tɔ̈nnë raan ke cïn guɔ̈p alɛ̈th, bïdioo ke kɔc cï tɔ̈c në röt, ku jɔl ya yaaŋ ye looi në aliiric.
* Jiɛ̈ɛ̈m bï [kɔc kor ya kuɔny](https://www.esafety.gov.au/young-people)agut cï tɛ̈n kärɛc ke social media ya gɛ̈l thïn.
* [Akut de kɔc ye yaaŋ jɔ̈ɔ̈ny](https://www.vic.gov.au/bully-stoppers) aye gɛm në kä ke luɔɔi lɔŋë [pial ë guɔ̈p në ɣän ke aliiric ku yaaŋ ye looi në aliiric](https://www.vic.gov.au/advice-sheets-students#cyberbullying) tënnë mïth nɔŋ run ke thukul ë thɛ̈kɔ̈ndärï yic ku jɔl ya apäm de kä ke luɔi cï juiir tënë [amïdhiëëth](https://www.vic.gov.au/bullying-information-parents). Yïn lëu ba yök ëya në awarak nɔŋiic wël ke [jiɛ̈ɛ̈m baŋë yaaŋ në ɣän ke aliiric](https://www.education.vic.gov.au/about/programs/bullystoppers/Pages/advicecyberbully.aspx) tënë kɔcdït cï diɛɛr ku aba keek yök tënë akut de kɔc ye yaaŋ jɔ̈ɔ̈ny.
* [Akutnhom de Alannah ku Madeline Foundation](https://www.alannahandmadeline.org.au/get-involved/partners?utm_source=google&utm_medium=cpc&utm_id=19652999729&gad_source=1&gclid=Cj0KCQjwiOy1BhDCARIsADGvQnAarqelew9JkNgx_UkpPQMVpUHDZL8Up_L3hqlKYeuFzlfju5e4w7UaAuu3EALw_wcB) aye gɛm në [Wël ke DigiTalk](https://www.alannahandmadeline.org.au/learning-resources/digitalk?showing=18), mɛn ye të yennë jam në wël ke piath në aliiric tënë amïdhiëëth ku nɔŋkë yiic wël ye mïth kor cɔ̈kpiny bïk tiɛ̈m në ɣän ke aliiric, ye mïth kor kony në pinynhom cë rɔt rek, ye mïth kor kony në gɛm de kä ke riɛl ke ŋiɛ̈c pol apieth ku tiɛ̈m de yaaŋ tënnë mïth kor.
* [Akut de Raising Children Network](https://raisingchildren.net.au/school-age/media-technology) ee gɛm në kä ke kuɔɔny tënnë amïdhiëëth ke mïth cï ŋuɛ̈ɛ̈n në wël nɔŋiic thɛɛr ke daai, yaaŋ de aliiric, athör ke tɔ̈c, ku jɔl ya pol.

## Kïït ëye nyuɔɔth lɔn bï meth ka raan kor wïc në kuɔɔny

Käk ye raan koor keek loi në aliiric aalëu bïk yiic ya naŋ kärac tënë keek të cï keek loilooi ke pial ë guɔ̈p ye ŋiɛ̈c mat kennë loilooi ye keek guiir aɣeer. Në thɛɛr kɔ̈k yiic, ke raan koor alëu bï ya nyooth në kïït ëye nyuɔɔth lɔn nɔŋ yen guɔ̈p kärɛc cï keek yök në aliiric ka lɔn yennë yen yɔŋ.

Keek acïï lëu bïk yïn ya lɛ̈k lɔn cennë ‘määth’ kuanycök në aliiric ka ciɛɛŋ tɔ̈ ke waar rɔt ka cï yic riɛl në wɛ̈t cï kek gup riääk ka cï gup yäär, ka cïk riɔ̈ɔ̈c lɔn bennë käŋ bɛr rac apɛi.

Ye nhom tïït në wɛ̈ɛ̈r de aciëëk ke mɛnhdu yiicka duciëŋde. Tïŋ kïït ye röt nyuɔɔth ke jäl/mïït bei, diɛɛr, riääk de piɔ̈u ka gɛ̈ɛ̈rë yic de ciɛɛŋ/rëër kenë kɔc ke paandu ka mäthku.

Kïït lëu bennëke diɛɛr aalëu bïk ya mɛt thïn në:

* tɛ̈n yen tɔ̈ ke cie nhiɛ̈ɛ̈r në kä ye keek looi në ciɛɛŋic cït mɛn de yök de mäth ka pol de thura
* acïï ye ŋiɛ̈c luui apieth në thukulic
* dhäär, riääk de nïn, aɣarnhom/akuem nhom, nɛ̈k de nyin
* gɛ̈ɛ̈r/wɛ̈ɛ̈rë yic de thɛɛr ke cäm
* Tëŋë yic de nadäpa (pial de guɔ̈p)
* Nhiɛ̈ɛ̈r de wɛbthait tökic ka wet
* Riääk ë piɔ̈u/gɔ̈th dït apɛi të cennë ye thiëc bï lɔ̈ŋ në kaam thiin kooric ke cïï tɔ̈ në aliiric
* ye rɔt nyuɔɔth ke cï riɔ̈ɔ̈c ka cï puɔ̈u kɛc të ​​cen mec kennë kɔmpiöta
* Ye rɔt nyaai tënë mäthke ku kɔc ke paanden

Yïn lëu ba käjuëc ŋic lɔŋë kïït ye kɔc nyuɔ̈ɔ̈th yaaŋ tënnë [Akut ye Yaaŋ Jɔ̈ɔ̈ny](https://www.vic.gov.au/warning-signs-bullying), [kïït ye kɔc lɛ̈k në kuɛɛr ke gël](https://www.esafety.gov.au/parents/issues-and-advice/grooming-or-unwanted-contact) ku [wël jam në yaaŋ de tɔ̈c](https://www.esafety.gov.au/key-topics/image-based-abuse/deal-with-sextortion) tënnë wɛbthait de eSafety Commissioner.

## Yeeŋö ba ya looi të cennë mɛnhdu yök në kärɛc cïï pieth në aliiric

Anɔŋ dhɔ̈l juëc lëu benë amïdhiëëth wëlken ya lueel ka bïk ya yök në kuɔɔny tënɔŋ yen kë cï rɔt looi.

* Yïn lëu ba jam wenë thukul de mɛnhdu në guɔ̈ɔ̈t de këduɔ̈ɔ̈n lëu bï tɔ̈ kennë yïn ka tënɔŋ yen kë cï rɔt looi. Thukuul anɔŋ lööŋ ku loilooi cï keek tääu tëden lëu bïk kony ku bï ya them lɔn bennë mɛnhdu yök në kuɔɔny dɛ̈t të wïc yen keek. Cɔl dupiöny ë thukul de mɛnhdu ka akutnhom de pial guɔ̈p de thukul ago gɔl. Kuen wël juëc kɔ̈k alɔŋë jam wenë thukuldu tënnë [Akut ye Yaaŋ Jɔ̈ɔ̈ny](https://www.vic.gov.au/talk-your-school).
* Na cï mɛnhdu yök në kärɛc ye röt looi në aliiric, ke ka thiekic ba ya luui nëtök wennë thukuldu ago mɛnhdu gäm kuɔny wën bïk ya wïc. Piɔ̈ɔ̈cë rɔt në kueer bïn mɛnhdu ya kony të cen rɔt mat në kärɛc ye röt looi në aliiric tënnë [wɛbthait de akut de eSafety Commissioner yic](https://www.esafety.gov.au/sites/default/files/2022-02/Respond%207%20-%20Tips%20for%20parents%20and%20carers%20after%20an%20online%20safety%20incident.pdf?v=1723605297575).
* Yïn lëu ëya ba guik në raan lui kennë akut de eSafety commissioner ku ba [guɛl në kë cï rɔt wuɔ̈ɔ̈c](https://www.esafety.gov.au/report). Ajuiɛɛr de gueelë wël ke eSafety ee amïdhiëëth ke mïth cï yök në käjuëc ke yaaŋ në aliiric ku yaaŋ de thurat yiic kony në luɔɔi ye keek luui në ɣän ke luɔɔi yic agokë kä cï röt wuɔ̈ɔ̈c thïn ëtënnë nyaai.
* Na cɔl raan dɛ̈t mɛnhdu ku ye jam kënë atɔ̈ ke cïï wïc ka ye yen cɔk cïï rɔt ŋïc yök, ke ka nɔŋ kä lëu ba keek ya looi ago keek kony. Kuen wël juëc lɔŋë bïï nhial de mïth ku yök/rɔ̈mpiny cïï wïc ku kä ba keek ya looi tënnë [wɛbthait de eSafety Commissioner](https://www.esafety.gov.au/parents/issues-and-advice/grooming-or-unwanted-contact).
* Akut de Alannah ku Madeline Foundation aye gɛm ëya në wël ke jiɛ̈ɛ̈m lɔŋë [kä ba keek ya looi në ɣän ke yaaŋ de thurat yiic](https://www.alannahandmadeline.org.au/resources/navigating-the-impacts-of-generative-ai-and-image-based-abuse-on-children) në aliiric ku tënnë kueer ë piɛ̈c de kä cï cak (Artificial Intelligence - AI).

## Të lëu bïn ya lɔ yök thïn në kuɔɔny dït dɛ̈t peei tënë mɛnhdu

* Cɔl nïmra de 000 në kuɔɔny de kë tëëm rɔt
* Jam wenë thukul de mɛnhdu
* Cɔl [akut de eSafety Commissioner](https://www.esafety.gov.au/report). lɔŋ de jiɛ̈ɛ̈m ka gueel de yaaŋ cï röt looi në aliiric
* Akut de headspace Counselling: Mïth ke thukuul ke Akuma de Victoria alëu bïk ya yök në loilooi ke jiɛ̈ɛ̈m ë nhom tënnë akut de headspace. Cɔl: 1800 650 890 ka nem [www.headspace.org.au/eheadspace](http://www.headspace.org.au/eheadspace)
* Nem akïmduɔ̈ɔ̈n ë GP na kɔɔr ba jam lɔŋë kuɔɔny de pial de nhom
* Nïmra ë Kuɔɔny tënnë Mïth: 1800 551 800 [www.kidshelpline.com.au](http://www.kidshelpline.com.au)
* [Akut de Parentline](https://services.dffh.vic.gov.au/parentline)ee gɛm në jiɛ̈ɛ̈m ye looi në telepunic tënnë amïdhiëëth ku kɔc tiɛ̈ɛ̈t nyïn në mïth. Ëkënë ee mɛt thïn në jiɛ̈ɛ̈m ku luɔɔi de intarnetic, ku yaaŋ ye looi në aliiric ku gël de röt
* Akutnhom de Lifeline: 13 11 14 [www.lifeline.org.au](http://www.lifeline.org.au)
* Akutnhom de Beyond Blue: 1300 224 636 [www.beyondblue.org.au](http://www.beyondblue.org.au)